**Ben Charles Harper** (s. 28. lokakuuta 1969 Pomona, Kalifornia) on yhdysvaltalainen laulaja-lauluntekijä, muusikko ja multi-instrumentalisti, joka on palkittu kolmesti Grammy-palkinnolla. Harperin musiikkia luonnehditaan omintakeiseksi yhdistelmäksi populaarimusiikin ja juurimusiikin eri tyylejä kuten rockia, bluesia, folkia, soulia, R&B:ta ja reggaeta. Harper tunnetaan erityisesti taiturimaisesta slide-kitaransoitosta ja energisistä live-esiintymisistä, sekä yhteiskunnallisesta kantaaottavuudestaan ja aktivismistaan.

Ura
---

Harper oppi omatoimisesti soittamaan kitaraa ja esiintyi ensimmäisen kerran 12-vuotiaana. Alkuaikoina hänen soittamiseen teki suurimman vaikutuksen Blind Willie Johnsonin albumien kuunteleminen. Myöhemmin Harper alkoi saamaan kitaransoiton opetusta bluesmuusikko Taj Mahalilta, joka oli hänen isänsä tuttava. Esiinnyttyään säännöllisesti Los Angelesin alueella, Harper sai vuonna 1992 levytyssopimuksen Virgin Recordsin kanssa. Kaksi vuotta myöhemmin hän julkaisi esikoisalbuminsa *Welcome to the Cruel World*, joka sai positiivisen vastaanoton. Albumi on ajan saatossa myynyt kultaa Yhdysvalloissa, Kanadassa ja Australiassa, sekä platinaa Ranskassa.

Vuonna 1995 julkaistua toista studioalbumiaan *Fight for Your Mind* seuranneella kiertueella Harper kasasi ympärilleen yhtyeen, josta muodostui Harperin pitkäaikainen taustayhtye ja joka myöhemmin sai nimen *The Innocent Criminals.* *Fight for Your Mind* sisältää esikoisalbumia vahvemmin kantaaottavia sanoituksia, jotka kuvaavat mm. Harperin kasvuympäristössään kohtaamia rodullisia ennakkoluuloja. Albumista Harper sai ensimmäisen kultalevynsä.

Vuoden 1997 *The Will to Live* on ensimmäinen albumijulkaisu jolla *The Innocent Criminals* soitti. Harperin musiikki alkoi saada yhä enemmän soittoaikaa radioasemilla. Seuraava albumi, vuoden 1999 *Burn to Shine* oli Harperin lopullinen läpimurto. Albumi oli 22 viikon ajan Yhdysvaltain myydyimpien albumien Billboard 200 -listalla, ja julkaisun jälkeen Harper teki kaksi ensimmäistä maailmankiertuettaan.

Harperin ura jatkui menestyksekkäästi seuraavilla soolona,*The Innocent Criminalsin* tai muodostamansa *Relentless7* -yhtyeen kanssa julkaistuilla albumeilla *Diamonds on the Inside* (2003), *Both Sides of the Gun* (2006), *Lifeline* (2007), *What Lies for Dark Times* (2009), *Give Till It's Gone* (2011) sekä *Call It What It Is* (2016), jotka kaikki nousivat Billboard 200 -listan kahdenkymmenen eniten myyneen albumin joukkoon. Paras sijoitus oli *Both Sides of the Gun* -albumilla, joka nousi ilmestymisviikollaan listan sijalle 7.

Vuonna 2020 Harper julkaisi pelkkiä instrumentaaleja sisältävän albumin *Winter is For Lovers*, jonka kappaleet ovat nimetty kaupunkien ja paikkojen mukaan. Vuoden 2022 heinäkuussa ilmestyi Harperin yhteisjulkaisut mukaanluettuna seitsemästoista studioalbumi *Bloodline Maintenance,* jolla Harper soitti itse valtaosan soittimista.

Yhteisjulkaisuina Harperilta on ilmestynyt albumeja The Blind Boys of Alabaman, *Charlie Musselwhiten* sekä *Ellen Harperin* kanssa.

Tunnustukset
------------

Harper on saanut Grammy-palkinnon kolmesti: vuonna 2005 parhaasta pop-instrumentaaliesityksestä kappaleella "11th Commandment" ja parhaasta soul gospel -albumista *The Blind Boys of Alabaman* kanssa julkaistulla albumilla *There Will be a Light*, sekä vuonna 2014 parhaasta blues-albumista *Charlie Musselwhiten* kanssa julkaistulla albumilla *Get Up!*. Grammy-ehdokkuuksia Harperilla on kaikkiaan seitsemän.

Yksityiselämä
-------------

Harper oli vuosina 2005–2013 naimisissa näyttelijä Laura Dernin kanssa, ja heillä on kaksi yhteistä lasta.

Diskografia
-----------

### Studioalbumit

* *Welcome to the Cruel World* (1994)
* *Fight for Your Mind* (1995)
* *The Will to Live* (1997)
* *Burn to Shine* (with The Innocent Criminals) (1999)
* *Diamonds on the Inside* (2003)
* *There Will Be a Light* (with The Blind Boys of Alabama) (2004)
* *Both Sides of the Gun* (2006)
* *Lifeline* (with The Innocent Criminals) (2007)
* *White Lies for Dark Times* (with Relentless7) (2009)
* *Give Till It's Gone* (2011)
* *Get Up!* (with Charlie Musselwhite) (2013)
* *Childhood Home* (with Ellen Harper) (2014)
* *Call It What It Is* (with The Innocent Criminals) (2016)
* *No Mercy in This Land* (with Charlie Musselwhite) (2018)
* *Winter Is for Lovers* (2020)
* *Bloodline Maintenance* (2022)

### Live-albumit

* *Live from Mars* (with The Innocent Criminals) (2001)
* *Live at the Apollo* (with The Blind Boys of Alabama) (2005)
* *Live at Twist & Shout* (with The Innocent Criminals) (2007)
* *Live from the Montreal International Jazz Festival* (with Relentless7) (2010)
* *Live from the Granada Theater: Dallas, Texas September 10, 2013* (with Charlie Musselwhite) (2013)

Lähteet
-------

1. 1 2  ANTI-: Ben Harper *Anti Records*. Viitattu 26.8.2022. (englanniksi)
2. 1 2 3 4  Ben Harper: The Musician Who Fused Blues, Folk, Soul And Reggae *The Odyssey Online*.  6.8.2018. Viitattu 26.8.2022. (englanniksi)
3. ↑  Ben Harper and Peking Duk to perform at Electric Avenue Music Festival *Stuff*.  11.9.2019. Viitattu 26.8.2022. (englanniksi)
4. ↑  Scott Timberg: "You can’t be racist and be a Christian! You all have gotta choose": Ben Harper opens up about activism, racism and how police brutality "threatens democracy in a very specific way" *Salon*.  7.4.2016. Viitattu 26.8.2022. (englanniksi)
5. ↑  ANTI-: Ben Harper Bio (2020) | Press *Anti Records*. Viitattu 26.8.2022. (englanniksi)
6. 1 2 3 4  Ben Harper Biography, Songs, & Albums *AllMusic*. Viitattu 26.8.2022. (englanniksi)
7. ↑  Gold & Platinum *RIAA*. Viitattu 26.8.2022. (englanniksi)
8. ↑  Gold/Platinum *Music Canada*. Viitattu 26.8.2022. (englanniksi)
9. ↑  1999 Accreds.pdf *Dropbox*. Viitattu 26.8.2022. (englanniksi)
10. ↑  Les certifications *SNEP*. Viitattu 26.8.2022. (ranskaksi)
11. 1 2  Ben Harper *Billboard*. Viitattu 26.8.2022. (englanniksi)
12. 1 2  Ben Harper *GRAMMY.com*. Viitattu 26.8.2022. (englanniksi)
13. ↑  Ben Harper - Winter Is For Lovers *Ben Harper*.  29.8.2020. Viitattu 26.8.2022. (englanniksi)
14. ↑  Darryl Sterdan: Albums Of The Week: Ben Harper | Bloodline Maintenance *Tinnitist*.  22.7.2022. Viitattu 26.8.2022. (englanniksi)
15. ↑  Ben Harper *Discogs*. Viitattu 26.8.2022. (englanniksi)
16. ↑  Laura Dern, Ben Harper finalize their long-running divorce *latimes.com*. 11.9.2013. Viitattu 26.8.2022. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |